คลังไฟเขียวจัดสรรสลากใหม่
คลังเปิดทางปรับวิธีจัดสรรสลากใหม่ได้ทันที ให้รายย่อยไม่เกิน 50 เล่ม มั่นใจคุมราคาได้
9 ก.ย. 2558

คลังเปิดทางปรับวิธีจัดสรรสลากใหม่ได้ทันที ให้รายย่อยไม่เกิน 50 เล่ม มั่นใจคุมราคาได้
นายวิสุทธิ์ ศรีสุพรรณ รมช.คลัง เปิดเผยว่า ที่ประชุมคณะรัฐมนตรี (ครม.) ไม่ได้พิจารณาหรือหารือเกี่ยวกับโครงการสั่งซื้อ-สั่งจองล่วงหน้าสลาก เพื่อเปิดโอกาสให้ผู้ค้ารายย่อยตัวจริงสามารถซื้อสลากได้โดยตรงจากสำนักงานสลาก กินแบ่งรัฐบาล เนื่องจากสามารถดำเนินการได้ทันที เพียงแต่รายงานให้กระทรวงการคลังรับทราบเท่านั้น เพราะเป็นการเปลี่ยนแปลงรูปแบบของการจัดสรรสลากในแต่ละงวดใหม่ แต่เงินรางวัลยังคงเท่าเดิม โดยเชื่อว่าโครงการดังกล่าวจะทำ ให้ราคาสลากอยู่ที่ใบละ 80 บาทได้ และช่วยให้สำนักงานสลากฯ สำรวจว่าบุคคลใดเป็นผู้ค้าที่แท้จริงได้ อีกด้วย
ทั้งนี้ ประชาชนที่สนใจหรือเป็นผู้ค้ารายย่อยแต่ไม่มีโควตาจะสามารถซื้อสลากได้ โดยตรงจากสำนักงานสลากฯ ตามจำนวนและตามความสามารถในการจำหน่ายของตัวเองขั้นต่ำ 5 เล่ม แต่ไม่เกิน 50 เล่ม ผ่านระบบของธนาคารกรุงไทยและรับสลากโดยตรง ณ ที่ทำการไปรษณีย์ที่แจ้งความประสงค์ไว้ โดยไม่ต้องผ่านพ่อค้าคนกลางยี่ปั๊ว ซาปั๊ว เหมือนที่ผ่านมา ซึ่งประชาชนที่สนใจหรือผู้ค้ารายย่อย สามารถซื้อสลากได้ในแต่ละงวดเพิ่มขึ้น หรือลดลงก็ได้ เปรียบเสมือนการประกอบอาชีพอิสระ (ฟรีแลนซ์)
"โครงการนี้จะช่วยให้ประชาชนที่สนใจ ฟรีแลนซ์ ผู้ค้ารายย่อย ที่ได้รับโควตาเดิมไม่พอ สามารถเข้าถึงสลากได้ง่าย ผ่านระบบการสั่งซื้อ-สั่งจองล่วงหน้า โดยไม่มีค่าใช้จ่ายๆ อื่นเข้ามาเพิ่มเติม และจะได้รับส่วนลด 12% หรืออยู่ที่ราคาใบละ 70.40 บาท เมื่อนำไปขายต่อให้กับประชาชนทั่วไปในราคาใบละ 80 บาท จะได้รับกำไรต่อใบ 9.60 บาท โดยเชื่อว่าจะทำให้ผู้ค้ามีกำไรที่เพียงพอสามารถอยู่ได้ในการดำรงชีพ" นายวิสุทธิ์ กล่าว
อย่างไรก็ตาม เชื่อว่าจุดประสงค์หลักของคณะกรรมการสลากฯ ที่ดำเนินการในนโยบายนี้ เพราะต้องการตรวจสอบผู้ค้าที่แท้จริง และเพื่อตรวจสอบความต้องการสลากทั้งระบบในแต่ละงวดว่ามีจำนวนเท่าใด เพื่อให้สามารถวางแผนงานของสำนักงานสลากฯ ได้ในอนาคต รวมทั้งจะช่วยทำให้ราคาขายสลากเหลือใบละ 80 บาท ตามนโยบายที่รัฐบาลกำหนดไว้ ซึ่งต้องให้เวลาดำเนินงานของโครงการดังกล่าวอีกระยะหนึ่ง เพราะนโยบายต่างๆ เมื่อออกไปแล้ว ก็ไม่ได้สมบูรณ์ 100% แต่หากมีเรื่องต้องแก้ไขก็ค่อยๆ แก้ไขไปที่ละเรื่อง
รายงานข่าวจากกระทรวง การคลัง เปิดเผยว่า ประชาชนที่สนใจสั่งซื้อหรือสั่งจองล่วงหน้า ต้องมีคุณสมบัติเป็นบุคคลธรรมดา มีสัญชาติไทยอายุไม่ต่ำกว่า 20 ปี บริบูรณ์ มีบัญชีธนาคารกรุงไทย และได้ลงทะเบียนเรียบร้อยแล้ว โดยลงทะเบียนที่ธนาคารกรุงไทยทุกสาขาในวันเวลาทำการ หรือ ลงทะเบียนผ่านเว็บไซต์ของสำนักงานสลากฯ www.glo.or.th ตั้งแต่วันที่ 15 ก.ย. 2558 เป็นต้นไป โดยไม่มีการจำกัดวันและเวลาตลอด 24 ชั่วโมง